РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/137-22

13. октобар 2022. године

Б е о г р а д

ЗАПИСНИК

СА ОСМЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 13. ОКТОБРА 2022. ГОДИНЕ

 Седница је почела у 11,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

 Седници су присуствовали чланови Одбора: Сандра Божић, Угљеша Мрдић, Александар Марковић, Ђорђе Комленски и Ана Миљанић.

 Седници су присуствовали заменици чланова Одбора: Светозар Вујачић, заменик члана Верољуба Матића, Звонимир Стевић, заменик члана Дуње Симоновић Братић, Славиша Ристић, заменик члана Јанка Веселиновића, Срђан Миливојевић, заменик члана Драгане Ракић, Војислав Вујић, заменик члана Животе Старчевића и Радмила Васић, заменик члана Бошка Обрадовића.

Седници нису присуствовали чланови Одбора: Верољуб Матић, Александар Мирковић, Дуња Симоновић Братић, Виолета Филип, Јанко Веселиновић, Војислав Михаиловић, Мирослав Алексић, Драгана Ракић, Сања Марић, Живота Старчевић и Бошко Обрадовић.

Председник Одбора је обавестио чланове да је генерални секретар Народне скупштине, дана 12. октобра 2022. године, након сазивања седнице, упутио предлог Одбору за постављење вршиоца дужности помоћника генералног секретара Народне скупштине - Руководилац Сектора за законодавство. Даље је образложио да је писаним путем, истог дана, предложио да се предложени дневни ред допуни тачком: ''Предлог за постављење в.д. помоћника генералног секретара Народне скупштине - Руководилац Сектора за законодавство (03 број 112-2059/22 од 12. октобра 2022. године)''.

Сагласно члану 93. Пословника, председник Одбора је ставио на гласање предлог за допуну предложеног дневног реда са наведном тачком дневног реда. Одбор је овај предлог је једногласно прихватио.

 На предлог председника, Одбор је већином гласова, утврдио у целини следећи:

Д н е в н и р е д:

1. Утврђивање престанка рада на положају помоћника генералног секретара Народне скупштине - Руководилац Сектора за законодавство;

2. Разматрање Предлога генералног секретара Народне скупштине за постављење вршиоца дужности помоћника генералног секретара - Руководилац Сектора за законодавство (03 број 112-2059/22 од 12. октобра 2022. године);

3. Утврђивање списка налепница за паркирање А-I и А-II.

**Прва тачка дневног реда:** Утврђивање престанка рада на положају помоћника генералног секретара Народне скупштине - Руководилац Сектора за законодавство

Председник Одбора је указао да је чланом 79. Закона о државним службеницима прописано да решење о престанку рада на положају доноси тело надлежно за постављење државног службеника, у року од осам дана од дана наступања разлога због којих је рад на положају престао. С тим у вези, упознао је чланове Одбора да је Радослав Вујовић 12. октобра 2017. године, решењем Одбора постављен на положај помоћника генералног секретара Народне скупштине - Руководилац Сектора за законодавство, на период од 5 година. С обзиром на то да је наступио протек времена на који је именовани постављен, указао је да је потребно да Одбор донесе решење којим утврђује престанак рада на положају .

 Дискусије није било.

На предлог председника, Одбор је већином гласова донео Решење о престанку рада на положају Радославa Вујовићa, са 12. октобром 2022. године.

 **Друга тачка дневног реда:** Разматрање Предлога генералног секретара Народне скупштине за постављење вршиоца дужности помоћника генералног секретара - Руководилац Сектора за законодавство

Председник Одбора је обавестио присутне да је генерални секретар упутио Предлог за постављење Милана Чуљковића за вршиоца дужности помоћника генералног секретара Народне скупштине - Руководилац Сектора за законодавство, на период од 6 месеци, сагласно члану 67а Закона о државим службеницима. Поменутим чланом Закона прописано је да се за вршиоца дужности може поставити лице из реда државних службеника запослених на неодређено време, које испуњава услове за рад на положају одређене Законом и правилником о унутрашњем уређењу и систематизацији радних места у државном органу, на период до највише шест месеци, без интерног или јавног конкурса. Нагласио је да се извод из Закона, биографија именованог и предлог решења о постављењу могу видети у систему е-парламента.

Дискусије није било.

 На предлог председника, Одбор је већином гласова донео Решење о постављењу Милана Чуљковића за вршиоца дужности помоћника генералног секретара Народне скупштине - Руководилац Сектора за законодавство, на период од 6 месеци, почев од 13. октобра 2022. године.

 **Трећа тачка дневног реда:** Утврђивање Списка налепница за паркирање А-I и А-II

 Председник Одбора је указао да се у систему е парламента налази списак народних посланика и запослених који су поднели захтеве за издавање налепница за паркирање, имајући у виду да Одбор утврђује списак налепница, у складу са Одлуком о коришћењу простора за паркирање око зграде Народне скупштине. Нагласио је да због заштите личних података подносиоца захтева, регистарски бројеви аутомобила нису доступни у е парламенту, а заинтересовани могу да изврше увид у захтеве у канцеларијама Службе Одбора.

 Дискусије није било.

 На предлог председника, Одбор је већином гласова усвојио списак налепница за паркирање А-I и А-II, у тексту који се налази у систему е парламента седнице Одбора.

\*\*\*

Седница је завршена у 11,10 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов